## Rješenje kojim se Borisu Vidiću odobrava objavljivanje ponude za preuzimanje javnog dioničkog društva Lola Ribar d.d., Karlovac

### NN 49/2009 (20.4.2009.), Rješenje kojim se Borisu Vidiću odobrava objavljivanje ponude za preuzimanje javnog dioničkog društva Lola Ribar d.d., Karlovac

49 20.04.2009 Rješenje kojim se Borisu Vidiću odobrava objavljivanje ponude za preuzimanje javnog dioničkog društva Lola Ribar d.d., Karlovac

HRVATSKA AGENCIJA ZA NADZOR FINANCIJSKIH USLUGA

1134

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07 i 36/09), Uprava Hrvatske agencije za nadzor financijskih usluga, Na temelju zahtjeva Borisa Vidića iz Zagreba, Jandrićeva 15/a, zastupanog po društvu Karlovačka banka d.d., Karlovac, I. G. Kovačića 1, za odobrenje objavljivanja ponude za preuzimanje dioničkog društva Lola Ribar d.d., Karlovac, Riječka 97, na sjednici održanoj 2. travnja 2009. godine, donijela je

RJEŠENJE

1. Borisu Vidiću iz Zagreba, Jandrićeva 15/a, odobrava se objavljivanje ponude za preuzimanje dioničkog društva Lola Ribar d.d., Karlovac, Riječka 97.

2. Ovo rješenje objavit će se u »Narodnim novinama«.

Obrazloženje

I. Boris Vidić iz Zagreba, Jandrićeva 15/a, zastupan po Karlovačkoj banci d.d., Karlovac, I. G. Kovačića 1 (dalje u tekstu: Ponuditelj), podnio je Hrvatskoj agenciji za nadzor financijskih usluga (dalje u tekstu: Agencija), 9. ožujka 2009. godine, sukladno članku 24. Zakona o preuzimanju dioničkih društava (»Narodne novine« broj 109/07 i 36/09, dalje u tekstu: Zakon), Zahtjev za odobrenje objavljivanja ponude za preuzimanje društva Lola Ribar d.d., Karlovac, Riječka 97, ponudu za preuzimanje i isprave iz članka 22. stavak 3. Zakona, a dopunu predmetnog zahtjeva 20. ožujka i 27. ožujka 2009. godine.

II. Društvo Lola Ribar d.d., Karlovac, Riječka 97, kao dioničko društvo sa sjedištem u Republici Hrvatskoj čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« broj 88/08, 146/08, dalje: ZTK) je ciljno društvo, sukladno odredbi članka 2. stavak 1. točka 1. podtočka a) alineja 1. Zakona.

Prema podacima kojima raspolaže Agencija, dionice društva LOLA RIBAR d.d. (dalje u tekstu: Ciljno društvo), uvrštene su u kotaciju javnih dioničkih društava Zagrebačke burze d.d., Zagreb 24. srpnja 2003. godine.

Vrijednosni papiri uvršteni u kotaciju javnih dioničkih društava, sukladno odredbi članka 592. stavak 6. ZTK-a, od stupanja na snagu predmetnog zakona 1. siječnja 2009. godine, smatraju se uvrštenim u redovito tržište.

III. Ponuditelj je podnio Agenciji, 28. srpnja 2008. godine, Na temelju odredbe članka 24. stavak 1. Zakona, zahtjev za odobrenje objavljivanja ponude za preuzimanje Ciljnog društva.

Agencija je rješenjem klasa: UP/I-451-04/08-10/6, urbroj: 326-111/08-15 od dana 16. listopada 2008. godine, na temelju odredbi članka 24. stavak 3. Zakona, a u vezi sa stavkom 4. istog članka Zakona, odbila zahtjev Ponuditelja za objavljivanje ponude za preuzimanje Ciljnog društva.

Agencija je, također, na temelju odredbe članka 47. stavak 1. i članka 48. stavak 1. i stavka 3. točka 1. Zakona, rješenjem klasa: UP/I-451-04/08-10/19, urbroj: 326-111/08-2, utvrdila nastanak obveze za preuzimanje Ciljnog društva za Ponuditelja i Sandija Šolu, kao osobu koja s Ponuditeljem djeluje zajednički i naložila Ponuditelju i Sandiju Šoli da, u roku od 30 (trideset) dana od dana konačnosti rješenja klasa: UP/I-451-04/08-10/19, urbroj: 326-111/08-2, Agenciji podnesu zahtjev za odobrenje objavljivanja ponude za preuzimanje, ponudu za preuzimanje i isprave iz članka 22. stavka 3. Zakona o preuzimanju dioničkih društava.

IV. Obveza objavljivanja ponude za preuzimanje, nastala je za Ponuditelja, sukladno odredbi članka 9. stavak 1. Zakona, 26. lipnja 2008. godine, stjecanjem 49.622 dionica Ciljnog društva s pravom glasa, što predstavlja 39,03 % udjela u temeljnom kapitalu ciljnog društva i daje 49.622 glasa, odnosno 39,03 % glasova od ukupnog broja glasova koje daju dionice Ciljnog društva s pravom glasa, a koje je dionice Ponuditelj stekao Na temelju »Ugovora o kupoprodaji i prijenosu dionica Lola Ribar d.d. Karlovac« sklopljenog s društvom Karlovačka banka d.d., Karlovac, I. G. Kovačića 1.

Nakon navedenog stjecanja Ponuditelj je imatelj ukupno 53.049 dionica s pravom glasa Ciljnog društva što predstavlja 41,73 % udjela u temeljnom kapitalu Ciljnog društva i daje 53.049 glasova, odnosno 41,73 % glasova od ukupnog broja glasova koje daju dionice Ciljnog društva s pravom glasa.

Prema izjavi Ponuditelja, dostavljenoj uz Zahtjev, osim navedenog ugovora o kupoprodaji i prijenosu dionica, isti nije sklapao druge pravne poslove u cilju stjecanja dionica Ciljnog društva.

Ponuditelj i Sandi Šola iz Zagreba, Lašćinska cesta 79/a, djeluju zajednički u predmetnoj ponudi, Na temelju odredbe članka 5. stavak 1. i stavak 2. točka 1. alineja 1. Zakona, tako što surađuju međusobno Na temelju sporazuma čiji je cilj stjecanje dionica Ciljnog društva s pravom glasa i usklađeno ostvarivanje prava glasa.

Sandi Šola, stekao je, 24. lipnja 2008. godine, 9.457 redovnih dionica s pravom glasa Ciljnog društva Na temelju Ugovora o kupoprodaji i prijenosu dionica Lola Ribar d.d. Karlovac, sklopljenog sa Silvijom Lučić iz Rijeke, Andrije Peruča 19, zatim 4.175 redovnih dionica s pravom glasa Ciljnog društva Na temelju Ugovora o kupoprodaji i prijenosu dionica Lola Ribar d.d. Karlovac sklopljenog s Anamarijom Brcko iz Zagreba, IV. Maksimirsko naselje 30, te 1.138 redovnih dionica Ciljnog društva na temelju Ugovora o kupoprodaji i prijenosu dionica Lola Ribar d.d. Karlovac, sklopljenog sa društvom Vendita d.o.o., Zagreb, Runjaninova 3.

Slijedom navedenog, Sandi Šola je, 24. lipnja 2008. godine, Na temelju navedenih ugovora stekao ukupno 14.770 redovnih dionica s pravom glasa Ciljnog društva što predstavlja 11,62 % udjela u temeljnom kapitalu Ciljnog društva i daje 14.770 glasova odnosno 11,62 % glasova od ukupnog broja glasova koje daju dionice Ciljnog društva s pravom glasa.

Nakon navedenog stjecanja Sandi Šola je ukupno imatelj 17.846 dionica s pravom glasa Ciljnog društva što predstavlja 14,04 % udjela u temeljnom kapitalu Ciljnog društva i daje 17.846 glasova odnosno 14,04% glasova od ukupnog broja glasova koje daju dionice Ciljnog društva s pravom glasa.

Prema izjavi Sandija Šole, kao osobe koja s Ponuditeljem djeluje zajednički, dostavljenoj uz Zahtjev, osim navedenih ugovora o kupoprodaji i prijenosu dionica, isti nije sklapao druge pravne poslove u cilju stjecanja dionica Ciljnog društva.

Ponuditelj i Sandi Šola, kao osobe koje djeluju zajednički, drže ukupno 70.895 redovnih dionica s pravom glasa Ciljnog društva što predstavlja 55,76 % udjela u temeljnom kapitalu Ciljnog društva i daje 70.895 glasova odnosno 55,76 % glasova od ukupnog broja glasova koje daju dionice Ciljnog društva s pravom glasa.

V. Cijena koju se Ponuditelj u ponudi za preuzimanje obvezuje platiti po dionici iznosi 201,00 kunu. Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, navedena cijena je viša od najviše cijene po kojoj su Ponuditelj i Sandi Šola, kao osoba koja s Ponuditeljem djeluje zajednički, stjecali dionice Ciljnog društva s pravom glasa u razdoblju od jedne godine prije dana nastanke obveze.

S obzirom da zahtjev za objavljivanje ponude za preuzimanje nije podnesen u roku propisanom člankom 24. stavkom 1. Zakona, prosječna cijena dionica Ciljnog društva ostvarena na Zagrebačkoj burzi izračunata je sukladno članku 16. stavak 6. Zakona, kao ponderirani prosjek svih cijena ostvarenih na burzi za svako sljedeće tromjesečja posebno, počevši od tromjesečja koje prethodi danu nastanka obveze na objavljivanje ponude za preuzimanje do dana podnošenja zahtjeva na odobrenje ponude za preuzimanje, s tim da je ponuditelj obvezan u ponudi za preuzimanje ponuditi najmanje najvišu tromjesečnu prosječnu cijenu izračunatu u navedenom razdoblju, ako je ta cijena viša od cijene izračunate sukladno članku 16. stavak 2. Zakona.

Sukladno potvrdi Zagrebačke burze d.d., Zagreb, Ivana Lučića 2a, dostavljenoj uz Zahtjev za odobrenje objavljivanja ponude za preuzimanje, prosječna cijena dionica Ciljnog društva izračunata je na način propisan odredbom članka 16. stavak 6. Zakona. Najviša prosječna cijena dionica Ciljnog društva sukladno potvrdi Zagrebačke burze d.d. iznosi 151,48 kunu.

Slijedom navedenog, utvrđeno je da je cijena izražena u ponudi za preuzimanje u iznosu od 201,00 kunu po dionici, određena u skladu s odredbom članka 16. stavci 2. i 6. Zakona.

VI. Ponuditelj i Sandi Šola drže ukupno 70.895 redovnih dionica Ciljnog društva, a temeljni kapital Ciljnog društva podijeljen je na 127.139 redovnih dionica, svaka u nominalnom iznosu od 400,00 kuna.

Novčana sredstva potrebno je osigurati sukladno odredbi članka 19. stavak 1. Zakona, za plaćanje preostalih dionica Ciljnog društva s pravom glasa.

Uvidom u potvrdu Središnje depozitarne agencije d.d. (sada Središnje klirinško depozitarno društvo d.d.), Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, društva Karlovačka banka d.d., Karlovac, I.G.Kovačića 1, kao garanta, u korist osoba koje će pohraniti svoje dionice u ponudi za preuzimanje.

VII. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 155/08).

VIII. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, na temelju odredbe članka 24. stavak 3. Zakona, odlučeno je kao u točki 1. izreke.

IX. Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-10/4

Urbroj: 326-111-09-8

Zagreb, 2. travnja 2009.

Član Uprave
Ivica Letinić, v. r.

Rješenje, NN 49/2009-1134